Vyf dood, vier beseer in gru-ongelukDie botsing op die N3 naby Shongweni in KwaZulu-Natal (Foto: Verskaf) Vyf mense is dood en vier ander beseer in ŉ botsing tussen twee voertuie op die N3 naby Shongweni in KwaZulu-Natal. Ceron Lennox, woordvoerder van Rescue Care, sê die botsing het Woensdag net ná 17:00 gebeur. “Daar was absolute verwoesting oor dié gedeelte van die N3 gesaai toe nooddienste op die toneel aangekom het,” sê Lennox. “Verskeie passasiers het buite hul motors op die teerpad gelê weens die trefslag van die botsing.” Volgens hom het drie mans en twee vroue met die aankoms van die nooddienste geen tekens van lewe getoon nie. Lennox sê al vyf mense is op die toneel dood verklaar weens hul veelvuldige beserings. Vier ander mense was in die twee motors vasgekeer en meganiese toerusting is gebruik om die insittendes uit die motorwrakke te bevry. “Gevorderde lewensondersteuning-paramedici is na die toneel ontbied om die vasgekeerde pasiënte te stabiliseer totdat hulle bevry is,” sê hy. Al vier beseerdes is na die hospitaal gehaas vir dringende mediese behandeling. Polisiebeamptes was op die toneel en die voorval word ondersoek.